Mens byggerierne begynder at skyde op af jorden, inviterer kommunen nu borgerne til møde om den videre omdannelse af Katrinebjerg til et blandet bolig- og erhvervsområde og om fremtidsplaner for Storcenter Nord.

Annonce

AARHUS: Katrinebjerg bliver et af de kommende års helt store byudviklingsområder. Og faktisk er byomdannelsen allerede i gang. Mest synligt lige nu er nok Byggeselskab Olav de Lindes boligprojekt Nabolaget på hjørnet af Møllevangs Allé og Katrinebjergvej med sine to 14 etager høje punkthuse. Og der er flere boligprojekter på trapperne. Blandt andet går Boligkontoret Aarhus i løbet af sommeren i gang med to byggerier: Terrassehuset med 111 ungdomsboliger på hjørnet af Paludan-Müllers Vej og Finlandsgade, og et byggeri på den såkaldte Hambrogrund i Helsingforsgade med 131 boliger til studerende og til yngre forsker-familier.

Folk skal ikke føle, at de får noget trukket ned over hovedet. Vi vil være lyttende - men det er ikke nødvendigvis ensbetydende med, at folk får opfyldt alle deres ønsker. Stephen Willacy, stadsarkitekt

Annonce

Ny journalisthøjskole

Lige før jul godkendte byrådet lokalplanen for det tidligere erhvervsområde mellem Finlandsgade, Katrinebjergvej, Helsingforsgade og Jens Baggesens Vej. Planen lægger rammerne for et område med en blanding af boliger, uddannelsesinstitutioner og erhverv og åbner mulighed for, at der kan opføres to høje huse i op til 18 etager. I det område - i Helsingforsgade - går arbejdet med at opføre den nye journalisthøjskole snart i gang.

Annonce

Borgermøde

Nu gælder det så planlægningen af endnu en del af de gamle erhvervsområde - afgrænset af Katrinebjergvej, Møllevangs Allé, Helsingforsgade og Finlandsgade - og af Storcenter Nord og området omkring det. Og her følger kommunen sin nye politik med at inddrage borgerne, inden arbejdet med lokalplanlægningen går i gang. Det sker i første omgang med et borgermøde på mandag 8. januar fra kl. 18-20 i aulaen på Møllevangskolen. - Borgermødet er et eksempel på tidlig inddragelse af borgerne. Vi åbner processen med en diskussion med borgerne om, hvad de har af ønsker og ideer til fremtidens Katrinebjerg, siger stadsarkitekt Stephen Willacy, der er blandt kommunens repræsentanter på mødet.

På den gamle Hambro-grund i Helsingforsgade begynder Boligkontoret Aarhus i løbet af sommeren at opføre dette byggeri med 131 boliger til studerende og til yngre forsker-familier. Illustration: Adept

Og han fortsætter: - Folk skal ikke føle, at de får noget trukket ned over hovedet. Vi vil være lyttende - men det er ikke nødvendigvis ensbetydende med, at folk får opfyldt alle deres ønsker. - Vi har de senere år haft et godt samarbejde med Christiansbjerg Fællesråd, og det er det, vi nu bygger videre på, siger stadsarkitekten.

Annonce

Et sammenhængende kvarter